1.Įvadas

1.1.Pagrindiniai faktai

Laisvų darbo vietų statistika (toliau – LDVS) rodo tam tikru metu laisvų darbo vietų skaičių, t. y. tą darbo jėgos paklausos dalį, kurios nepatenkina darbo jėgos pasiūla. Todėl joje pateikiama pagrindinė informacija apie galimus darbo jėgos pasiūlos ir paklausos skirtumus, įskaitant darbo rinkos neatitikimus, kurių atsiranda, kai darbo ieškančių asmenų įgūdžiai ar buvimo vieta neatitinka galimų darbdavių lūkesčių.

2008 m. balandžio 23 d. Europos Parlamento ir Tarybos reglamentu (EB) Nr. 453/2008 dėl Bendrijos ketvirtinės statistikos apie laisvas darbo vietas (toliau – LDVS reglamentas) nustatyta ketvirtinės laisvų darbo vietų statistikos rengimo ir vertinimo sistema.

LDVS reglamento 10 straipsnyje nustatyta, kad Komisija Europos Parlamentui ir Tarybai iki 2010 m. birželio 24 d. ir po to kas trejus metus privalo teikti to reglamento įgyvendinimo ataskaitą. Šios ataskaitos tikslas – įvertinti valstybių narių pateiktos statistikos ir Europos suvestinių rodiklių kokybę. Be to, nustatomos ir pristatomos sritys, kuriose ateityje būtų galima atlikti patobulinimus.

Ši Komisijos ataskaita Europos Parlamentui ir Tarybai yra penktoji. Ataskaita grindžiama patirtimi perduodant ketvirtinius duomenis ir dokumentais, kuriuos valstybės narės pateikė savo metinėse kokybės ataskaitose. Šioje ataskaitoje daugiausia dėmesio skiriama nuo ankstesnės ataskaitos gautų LDVS duomenų kokybei. Joje nagrinėjama Komisijai atsiųsta ataskaitinių ketvirčių LDVS nuo 2019 m. pirmojo ketvirčio (2019 m. 1 ketv.) iki 2021 m. ketvirtojo ketvirčio (2021 m. 4 ketv.).

1.2.Teisinis pagrindas

Siekdama papildyti LDVS reglamentu nustatytą bendrąją sistemą, Komisija priėmė du įgyvendinimo reglamentus:

– Komisijos reglamentą (EB) Nr. 1062/2008, kuriuo apibrėžiama nuo 2014 m. pirmojo ketvirčio taikytina sezoninio koregavimo tvarka ir metinių kokybės ataskaitų, kurias valstybės narės turi teikti Komisijai, struktūra, turinys ir perdavimo datos, ir

– Komisijos reglamentą (EB) Nr. 19/2009, kuriame apibrėžta sąvoka „laisva darbo vieta“, nustatyti duomenų perdavimo terminai ir nurodyti laikotarpiai, kuriuos turi apimti pirmieji perduoti duomenys. Šio teisės akto priede išvardytos valstybės narės, atliekančios ekonominio pagrįstumo tyrimus, ir šių tyrimų temos.

Pagal minėtus teisės aktus visos valstybės narės privalo nuo 2010 m. pirmojo ketvirčio teikti bendro laisvų darbo vietų skaičiaus ir užimtų darbo vietų skaičiaus jų šalyje laiko eilutes. Jos turėtų pateikti duomenis ne vėliau kaip per 70 dienų nuo ketvirčio pabaigos (T + 70). Be to, valstybės narės, kuriose samdomųjų darbuotojų skaičius viršija 3 proc. bendro ES rodiklio, išankstinio įverčio duomenis turi perduoti ne vėliau kaip per 45 dienas nuo ketvirčio pabaigos (T + 45).

Valstybės narės turi pateikti pagal veiklos rūšis suskirstytą visų verslo vienetų laisvų darbo vietų ir užimtų darbo vietų skaičių (pagal kiekvieną klasifikatoriaus NACE 2 redakcijos (NACE 2 red.) sekciją). Tačiau LDVS reglamente nustatyta, kad tos valstybės narės, kurios patiria sunkumų teikdamos duomenis, susijusius su mažosiomis įmonėmis (apibrėžtomis kaip vienetai, kuriuose dirba mažiau kaip 10 samdomųjų darbuotojų) ir NACE 2 red. O–S sekcijose nurodyta pagrindine veikla (viešasis valdymas, sveikatos priežiūros paslaugos ir švietimas), turėtų atlikti ekonominio pagrįstumo tyrimus.

Atlikusios šiuos ekonominio pagrįstumo tyrimus kai kurios valstybės narės dabar į statistikos aprėptį gali įtraukti visą ekonominę veiklą, tačiau trys iš jų (Danija, Prancūzija ir Italija) to dar nepadarė. Šių šalių duomenys nėra visiškai palyginami su likusių ES valstybių duomenimis. Prancūzijoje ir Italijoje viešųjų įstaigų veikla nepriskiriama viešojo valdymo, švietimo ir žmonių sveikatos sekcijoms (NACE 2 red., O, P ir Q sekcijos). Be to, Prancūzijoje į tyrimus įtraukiami tik 10 ar daugiau darbuotojų turintys vienetai, o Danijoje – tik verslo ekonomikos sektoriuje veikiantys vienetai (NACE 2 red., B–N sekcijos).

Nuo paskutinės ataskaitos Italija ir Malta pradėjo perduoti visų dydžių įmonių, įskaitant įmones, kuriose dirba 1–9 darbuotojai, laisvų darbo vietų duomenis. Todėl Maltos teikiami duomenys dabar aprėpia visą laisvų darbo vietų statistiką.

Likusios ataskaitos struktūra yra tokia: 2 skirsnyje apžvelgiama per pastaruosius trejus metus padaryta LDVS reglamento įgyvendinimo pažanga, 3 skirsnyje analizuojamas pagrindinis COVID-19 krizės poveikis LDVS, o 4 skirsnyje vertinama laisvų darbo vietų statistikos kokybė. Galiausiai 5 skirsnyje pateiktos išvados ir pasiūlyti būdai, kaip ateityje dar geriau patenkinti naudotojų lūkesčius.

2.Po paskutinės ataskaitos padaryta bendra pažanga

2019 m. priėmus paskutinę ataskaitą nebuvo padaryta jokių teisės aktų pakeitimų.